62024CJ0311
BREITHIÚNAS NA CÚIRTE (an Dara Dlísheomra)
29 Eanáir 2026 (
*1
)
(Tarchur chun réamhrialú – Talmhaíocht – Iomaíocht éagórach – Cleachtais éagóracha trádála – Treoir (AE) 2019/633 – Toirmeasc – Airteagal 3(1)(d) – Iarratas ar íocaíocht nach mbaineann le táirgí talmhaíochta agus bia an tsoláthróra a dhíol – Pointe (e) den chéad fhomhír d’Airteagal 6(1) – Cumhacht chun fíneálacha a ghearradh – Aicmiú mar ‘shárú aonair’ a thugtar do roinnt cleachtais éagóracha trádála toirmiscthe as a n‑eascraíonn fíneáil aonair – Prionsabal ne bis in idem – Reachtaíocht náisiúnta lena bhforáiltear d’uasteorainn ar an bhfíneáil)
I gCás C‑311/24,
IARRAIDH ar réamhrialú faoi Airteagal 267 CFAE ó Oberlandesgericht Wien (Uaschúirt Réigiúnach, Vín, an Ostair), trí bhreith an 26 Aibreán 2024, a fuarthas ag an gCúirt an 29 Aibreán 2024, sna himeachtaí
Bundeswettbewerbsbehörde
v
M. GmbH,
tugann AN CHÚIRT (an Dara Dlísheomra),
agus í comhdhéanta mar seo a leanas: K. Jürimäe (Rapóirtéir), Uachtarán Dlísheomra, K. Lenaerts, Uachtarán na Cúirte, ag feidhmiú mar Bhreitheamh den Dara Dlísheomra, F. Schalin, M. Gavalec agus Z. Csehi, Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Bundeswettbewerbsbehörde, ag C. F. Winkler,
–
M. GmbH, ag S. Albiez, Rechtsanwalt,
–
Rialtas na hOstaire, ag A. Posch, J. Schmoll agus P. Thalmann, i gcáil Gníomhairí,
–
an Coimisiún Eorpach, ag A. Dawes, M. ter Haar agus M. Zerwes, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 11 Meán Fómhair 2025,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar phointe (e) den chéad fhomhír d’Airteagal 6(1) de Threoir (AE) 2019/633 ó Pharlaimint na hEorpa agus ón gComhairle an 17 Aibreán 2019 maidir le cleachtais éagóracha trádála sa chaidreamh gnólacht le gnólacht i slabhra an tsoláthair talmhaíochta agus bia (IO 2019 L 111, lch. 59).
2
Rinneadh an iarraidh i ndáil le ceithre chás uamtha idir an Bundeswettbewerbsbehörde (an tÚdarás Cónaidhme Iomaíochta, an Ostair; ‘BWB’) agus an comhlacht M. GmbH maidir le bailíocht na n‑iarrataí ar íocaíocht a rinne M. GmbH lena sholáthróirí.
An dlí lena mbaineann
Dlí an Aontais Eorpaigh
CFAE
3
Foráiltear don mhéid seo a leanas le hAirteagal 39(1) CFAE:
‘Is iad aidhmeanna an chomhbheartais talmhaíochta:
(a)
táirgiúlacht na talmhaíochta a mhéadú trí ascnamh teicniúil a chur chun cinn agus trína áirithiú go ndéanfar forbairt réasúnach ar tháirgeadh na talmhaíochta agus go n‑úsáidfear mar is fearr is féidir na tosca táirgthe, go háirithe na hoibrithe,
(b)
mar sin, caighdeán cóir maireachtála a áirithiú don lucht talmhaíochta, go háirithe trí thuilleamh gach duine dá mbíonn ag gabháil don talmhaíocht a mhéadú,
(c)
margaí a chobhsú,
(d)
a áirithiú go mbíonn soláthairtí ar fáil,
(e)
á bhfáil ar phraghsanna réasúnta ag tomhaltóirí.’
4
Foráiltear an méid seo a leanas in Airteagal 43(2) CFAE:
‘Bunóidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dul i gcomhairle leis an gCoiste Eacnamaíoch agus Sóisialta, comheagrú na margaí talmhaíochta dá bhforáiltear in Airteagal 40(1) agus na forálacha eile is gá chun cuspóirí an chomhbheartais talmhaíochta agus an chomhbheartais iascaigh a shaothrú.’
Treoir 2019/633
5
Is mar seo a leanas atá an fhoclaíocht in aithrisí 1, 6 go 9, 14, 16, 24, 34 agus 39 de Threoir 2019/633:
‘(1)
Laistigh de shlabhra an tsoláthair talmhaíochta agus bia, is gnách míchothromaíochtaí suntasacha sa chumhacht margála idir soláthróirí agus ceannaitheoirí táirgí talmhaíochta agus táirgí bia. Leis na míchothromaíochtaí sin sa chumhacht margála, is dócha go dtiocfadh cleachtais éagóracha trádála i gceist nuair a bheadh comhpháirtithe trádála móra agus níos cumhachtaí ag féachaint le cleachtais nó socruithe conarthacha áirithe a fhorchur chun a dtairbhe féin i ndáil le hidirbheart díolacháin. D’fhéadfadh na cleachtais sin a bheith, amhail, ag teacht salach ar an dea-iompar trádála, contrártha leis an iompar de mheon macánta agus leis an gcóirdhéileáil agus d’fheadfaí go mbeadh siad á bhforchur go haontaobhach ag comhpháirtí trádála amháin ar an gceann eile, nó d’fhéadfadh sé go n‑úsáidfí iad chun aistriú riosca eacnamaíoch a fhorchur, a bheadh gan údar agus díréireach, ó chomhpháirtí trádála amháin go ceann eile; nó d’fhéadfadh sé go bhforchuirfí éagothroime shuntasach ar cheann amháin de na comhpháirtithe trádála maidir le cearta agus oibleagáidí. D’fhéadfadh sé go mbeadh éagóir fhollasach ag roinnt le cleachtais áirithe fiú sa chás ina mbeadh glacadh ag an dá pháirtí leo. Ba cheart caighdeán íosta cosanta in aghaidh cleachtais éagóracha trádála a thabhairt isteach ar leibhéal an Aontais chun líon na gcleachtas sin a laghdú, ar cleachtais iad ar dócha go mbeadh tionchar diúltach acu ar chaighdeáin mhaireachtála an phobail talmhaíochta. Le cur chuige an chomhchuibhithe íosta mar atá sa Treoir seo, ceadaítear do na Ballstáit rialacha náisiúnta a ghlacadh nó a choinneáil lena gcumhdófaí níos mó ná na cleachtais éagóracha trádála a liostaítear sa Treoir seo.
[...]
(6)
Cé go bhfuil riosca gnó ina chuid dhílis de gach gníomhaíocht eacnamaíoch, baineann éiginnteacht mhór leis an táirgeadh talmhaíochta go háirithe toisc go mbraitheann sé ar phróisis bhitheolaíocha agus toisc a nochta atá sí do dhálaí aimsire. Is measa fós í an éiginnteacht sin toisc táirgí talmhaíochta agus bia a bheith, a bheag nó a mhór, meatach agus séasúrach. Toisc go bhfuil i bhfad níos mó béime ar chúrsaí margaidh anois sa bheartas talmhaíochta ná a bhí san am atá thart, tá méadú tagtha ar a thábhachtaí atá cosaint in aghaidh cleachtais éagóracha trádála d'oibreoirí atá gníomhach i slabhra an tsoláthair talmhaíochta agus bia.
(7)
Is é is dóchúla, go mbeadh tionchar diúltach ag na cleachtais éagóracha trádála sin go háirithe ar chaighdeáin mhaireachtála phobal na talmhaíochta. Tuigtear gur tionchar díreach a d’fhéadfadh a bheith i gceist leis sin, toisc go mbainfeadh sé le táirgeoirí talmhaíochta agus a gcuid eagraíochtaí mar sholáthróirí, nó tuigtear freisin gur tionchar indíreach a d'fhéadfadh a bheith ann, trí “chascáidiú” iarmhairtí na gcleachtas éagórach trádála i slabhra an tsoláthair talmhaíochta agus bia ar bhealach a mbeadh tionchar diúltach aige ar na táirgeoirí príomhúla sa slabhra sin.
(8)
Tá rialacha náisiúnta sonracha i bhfeidhm i bhformhór na mBallstát, ach ní iontu uile, lena dtugtar cosaint do sholáthróirí in aghaidh cleachtais éagóracha trádála sa chaidreamh gnólacht le gnólacht i slabhra an tsoláthair talmhaíochta agus bia. I gcásanna ina bhféadfaí leas a bhaint as dlí na gconarthaí nó tionscnaimh féinrialála, bíonn teorainn le fiúntas praiticiúil na modhanna sásaimh sin mar gheall ar an eagla go mbainfí frithbheart trádála amach ar an ngearánach agus mar gheall ar na rioscaí airgeadais chun cleachtais den sórt sin a agóid. I dtaca le roinnt Ballstát a bhfuil rialacha sonracha i bhfeidhm acu maidir le cleachtais éagóracha trádála, cuireann siad de chúram forfheidhmiú na rialacha sin ar údaráis riaracháin. Tá éagsúlacht shuntasach le sonrú ar na rialacha atá ag na Ballstáit maidir le cleachtais éagóracha trádála, má tá siad acu in aon chor.
(9)
Tá éagsúlacht ann maidir le líon agus méid na n‑oibreoirí sna céimeanna difriúla de shlabhra an tsoláthair talmhaíochta agus bia. Leis na difríochtaí sa chumhacht margála, a comhfhreagraíonn do spleáchas eacnamaíoch an tsoláthróra ar an gceannaitheoir, is éard is dóchúla go ndéanfadh oibreoirí móra cleachtais éagóracha trádála a fhorchur ar oibreoirí nach bhfuil chomh mór sin. Le cur chuige dinimiciúil bunaithe ar mhéid choibhneasta an tsoláthróra agus an cheannaitheora i dtéarmaí láimhdeachais, ba cheart an chosaint a thabharfaí i gcoinne cleachtais éagóracha trádála do na hoibreoirí sin is mó a bhfuil gá acu léi. Is mór an dochar a dhéanann cleachtais éagóracha trádála d’fhiontair bheaga agus mheánmhéide (FBManna) go háirithe i slabhra an tsoláthair talmhaíochta agus bia. Ba cheart cosaint a thabhairt d’fhiontair atá níos mó ná FBManna, ach nach bhfuil láimhdeachas níos mó ná EUR 350000000 acu i gcoinne cleachtais éagóracha trádála le nach ndéanfaí costas na gcleachtas sin a chur ar aghaidh chuig táirgeoirí talmhaíochta. Dealraíonn sé go mbíonn an éifeacht chascáideach ar tháirgeoirí talmhaíochta thar a bheith suntasach i gcás fiontar a bhfuil láimhdeachas bliantúil suas le EUR 350000000 acu. Agus cosaint á tabhairt do sholáthróirí idirmheánacha de tháirgí talmhaíochta agus bia, lena n‑áirítear táirgí próiseáilte, féadfar cabhrú lena sheachaint freisin go ndéanfaí trádáil a atreorú ó tháirgeoirí talmhaíochta agus a gcuid comhlachas a tháirgeann táirgí próiseáilte chuig soláthróirí nach bhfuil chosaint acu.
[...]
(14)
Ba cheart go mbeadh feidhm ag an Treoir seo maidir le gnó á dhéanamh ag oibreoirí móra i gcoinne oibreoirí a bhfuil cumhacht margála níos lú acu. Neaschritéar oiriúnach don chumhacht choibhneasta margála é láimhdeachas bliantúil na n‑oibreoirí difriúla. D’ainneoin gur neasúchán atá ann, cuireann critéar dá shamhail intuarthacht ar fáil do na hoibreoirí maidir lena gcearta agus a n‑oibleagáidí faoin Treoir seo. Le huasteorainn, ba cheart nach dtabharfaí cosaint d’oibreoirí nach bhfuil leochaileach nó atá i bhfad níos leochailí ná a gcomhpháirtithe beaga nó a n‑iomaitheoirí beaga. Dá bhrí sin, leis an Treoir seo, bunaítear catagóirí d’oibreoirí ar catagóirí arna mbunú ar láimhdeachas iad.
[...]
(16)
Nuair atáthar ag cinneadh cé acu a mheastar nó nach meastar cleachtas trádála ar leith a bheith éagórach, tá sé tábhachtach laghdú a dhéanamh ar an riosca go gcuirfí teorainn leis an úsáid a bhaintear as comhaontuithe a dtagann páirtithe orthu atá cóir agus a gcruthaítear éifeachtúlacht leo. Mar sin, is cuí idirdhealú a dhéanamh idir cleachtais dá bhforáiltear i dtéarmaí atá glan soiléir i gcomhaontuithe soláthair nó i gcomhaontuithe ina dhiaidh sin idir páirtithe agus cleachtais a úsáidtear tar éis thús an idirbhirt agus nár comhaontaíodh roimh ré, ionas nach gcuirfear toirmeasc ach ar athruithe aontaobhacha aisghníomhacha ar na téarmaí glan soiléir sin a bhí sa chomhaontú soláthair. Meastar cleachtais trádála áirithe a bheith éagórach de bharr a gcineáil féin, áfach, agus níor cheart iad a bheith faoi réir shaoirse chonarthach na bpáirtithe.
[...]
(24)
Leis an Treoir seo, ní dhéantar na rialacha maidir le dualgas an dearfa atá le cur i bhfeidhm sna himeachtaí os comhair na n‑údarás náisiúnta forfheidhmithe a chomhchuibhiú, agus ní dhéantar leis an sainmhíniú ar chomhaontuithe soláthair a chomhchuibhiú. Dá bhrí sin, i dtaca le dualgas an dearfa agus an sainmhíniú ar chomhaontuithe soláthair, is iad na rialacha atá i ndlí náisiúnta na mBallstát is infheidhme.
[...]
(34)
Trí dhíspreagadh a bheith ann, amhail an chumhacht chun imeachtaí a fhorchur, nó a thionscnamh, mar shampla imeachtaí cúirte, chun fíneálacha, agus pionóis eile atá chomh héifeachtach a fhorchur nó a thionscnamh, agus chun torthaí imscrúdaithe a fhoilsiú, lena n‑áirítear faisnéis maidir le sáruithe arna ndéanamh ag ceannaitheoirí a fhoilsiú, is féidir athruithe iompraíochta agus réitigh réamhdhlíthíochta a spreagadh idir na páirtithe agus, dá bhrí sin, ba cheart sin a bheith ar chumhachtaí na n‑údarás forfheidhmithe. Is breá éifeachtach athchomhairleach an rud é fíneálacha a ghearradh. Ach ba cheart don údarás forfheidhmithe a bheith in ann cinneadh a dhéanamh i [ndáil] le gach imscrúdú lena mbaineann cé acu dá chumhachtaí a fheidhmeoidh sé agus cé acu a dhéanfaidh nó nach ndéanfaidh sé fíneáil nó pionós eile atá chomh héifeachtach céanna a fhorchur nó a thionscnamh.
[...]
(39)
Toisc go bhfuil rialacha náisiúnta maidir le cleachtais éagóracha trádála i bhfeidhm i bhformhór na mBallstát, cé go bhfuil difríochtaí ann sna rialacha sin, is cuí Treoir a úsáid chun íoschaighdeán cosanta a thabhairt isteach faoi dhlí an Aontais. Leis sin, ba cheart go mbeadh na Ballstáit in ann na rialacha ábhartha a chomhtháthú ina ndlíchóras náisiúnta ar bhealach lena bhféadfaí córais chomhtháite a bhunú. Níor cheart cosc a chur ar na Ballstáit rialacha náisiúnta níos doichte a choinneáil ar bun nó a thabhairt isteach ar a gcríoch féin, rialacha dá bhforáiltear leibhéal cosanta níos airde a thabhairt in aghaidh cleachtais éagóracha trádála sa chaidreamh gnólacht le gnólacht i slabhra an tsoláthair talmhaíochta agus bia, faoi réir na dteorainneacha de chuid dhlí an Aontais is infheidhme maidir le feidhmiú an mhargaidh inmheánaigh ar choinníoll go bhfuil rialacha den sórt sin comhréireach.’
6
Foráiltear le hAirteagal 1(1) agus (2) den Treoir sin, dar teideal ‘Ábhar agus raon feidhme’:
‘1.   D’fhonn cleachtais a chomhrac a imíonn go mór ó dhea-iompar tráchtála, a thagann salach ar mheon macánta agus ar chóirdhéileáil agus a ghearrann comhpháirtí trádála amháin go haontaobhach ar chomhpháirtí eile, leis an Treoir seo, bunaítear liosta íosta de chleachtais éagóracha trádála atá toirmiscthe i gcaidrimh idir ceannaitheoirí agus soláthróirí i slabhra an tsoláthair talmhaíochta agus bia agus leagtar síos rialacha íosta maidir le forfheidhmiú na dtoirmeasc sin agus socruithe le haghaidh an chomhordaithe idir údaráis forfheidmithe.
2.   Tá feidhm ag an Treoir seo maidir le cleachtais éagóracha trádála áirithe a úsáidtear nuair atá táirgí talmhaíochta agus bia á ndíol ag:
(a)
soláthróirí a bhfuil láimhdeachas bliantúil [nach] mó ná EUR 2000000 acu le ceannaitheoirí a bhfuil láimhdeachas bliantúil de níos mó ná EUR 2000000 acu;
(b)
soláthróirí a bhfuil láimhdeachas bliantúil de níos mó ná EUR 2000000 agus nach mó ná EUR 10000000 acu le ceannaitheoirí a bhfuil láimhdeachas bliantúil de níos mó ná EUR 10000000 acu;
(c)
soláthróirí a bhfuil láimhdeachas bliantúil de níos mó ná EUR 10000000 agus nach mó ná EUR 50000000 acu le ceannaitheoirí a bhfuil láimhdeachas bliantúil de níos mó ná EUR 50000000 acu;
(d)
soláthróirí a bhfuil láimhdeachas bliantúil de níos mó ná EUR 50000000 agus nach mó ná EUR 150000000 acu le ceannaitheoirí a bhfuil láimhdeachas bliantúil de níos mó ná EUR 150000000 acu;
(e)
soláthróirí a bhfuil láimhdeachas bliantúil de níos mó ná EUR 150000000 agus nach mó ná EUR 350000000 acu le ceannaitheoirí a bhfuil láimhdeachas bliantúil de níos mó ná EUR 350000000 acu.
[...]’
7
Foráiltear le hAirteagal 3(1) den Treoir sin, dar teideal ‘Toirmeasc ar chleachtais éagóracha trádála’:
‘Áiritheoidh na Ballstáit go mbeidh toirmeasc ar na cleachtais éagóracha trádála seo a leanas ar fad, ar a laghad:
[...]
(d)
maidir le híocaíochtaí nach mbaineann le táirgí talmhaíochta agus bia an tsoláthróra a dhíol, ceanglaíonn an ceannaitheoir ar an soláthróir iad a íoc:
[...]’
8
Foráiltear le hAirteagal 6(1) den Treoir sin, dar teideal ‘Cumhachtaí na n‑údarás forfheidhmithe’:
‘Áiritheoidh na Ballstáit go bhfuil ag gach ceann dá n‑údaráis forfheidhmithe na hacmhainní riachtanacha chun a ndualgas a chomhlíonadh agus tabharfaidh siad na cumhachtaí seo a leanas dóibh:
[...]
(d)
an chumhacht cinntí a dhéanamh go raibh sárú ann ar na toirmisc a leagtar síos in Airteagal 3 agus ceangal a chur ar an gceannaitheoir deireadh a chur leis an gcleachtas trádála atá toirmiscthe; féadfaidh an t‑údarás staonadh ó chinneadh ar bith den sórt sin a dhéanamh i gcás ina mbeadh an riosca ann de thoradh an chinnidh sin go nochtfaí aitheantas gearánaí nó go nochtfaí aon fhaisnéis eile a measann an gearánaí go ndéanfaí dochar dá leasanna dá nochtfaí í, agus ar choinníoll gur chuir an gearánaí an fhaisnéis sin in iúl i gcomhréir le hAirteagal 5(3);
(e)
an chumhacht imeachtaí a fhorchur, nó a thionscnamh le haghaidh fíneálacha, agus pionóis agus bearta eatramhacha eile a bheadh chomh héifeachtach céanna, a fhorchur ar údar an tsáraithe, i gcomhréir le rialacha agus nósanna imeachta náisiúnta;
[...]
Beidh na pionóis dá dtagraítear i bpointe (e) den chéad fhomhír éifeachtach, comhréireach agus athchomhairleach, agus tabharfar aird iontu ar chineál, fad, atarlú agus tromchúis an tsáraithe.’
9
Foráiltear le hAirteagal 9 de Threoir 2019/633:
‘1.   D’fhonn leibhéal níos airde cosanta a áirithiú, féadfaidh na Ballstáit rialacha níos déine a choinneáil ar bun nó a thabhairt isteach arb é is aidhm dóibh dul i ngleic le cleachtais éagóracha trádála a leagtar síos sa Treoir seo, ar choinníoll go mbeidh na rialacha náisiúnta sin ag teacht leis na rialacha a bhaineann le feidhmiú an mhargaidh inmheánaigh.
2.   Beidh an Treoir seo gan dochar do rialacha náisiúnta arb é is aidhm dóibh dul i ngleic le cleachtais éagóracha trádála nach gcuimsítear faoi raon na Treorach seo, ar choinníoll go mbeidh na rialacha sin ag teacht leis na rialacha a bhaineann le feidhmiú an mhargaidh inmheánaigh.’
Dlí na hOstaire
10
Foráiltear le hAirteagal 5a den Bundesgesetz zur Verbesserung der Nahversorgung und der Wettbewerbsbedingungen (Faire-Wettbewerbsbedingungen‑Gesetz) (an Dlí Feidearálach maidir le feabhas a chur ar sholáthar áitiúil agus ar choinníollacha iomaíochta (an Dlí maidir le hiomaíocht chóir a áirithiú) (BGBl. 392/1977), arna leasú leis an Bundesgesetz, mit dem das Bundesgesetz zur Verbesserung der Nahversorgung und der Wettbewerbsbedingungen geändert wird (an Dlí Feidearálach lena leasaítear an Dlí Feidearálach maidir le feabhas a chur ar sholáthar áitiúil agus ar choinníollacha iomaíochta) (BGBl. I 239/2021) (‘FWBG’),
‘1.   Tá sé mar aidhm ag forálacha na Roinne seo cleachtais éagóracha trádála a chomhrac i ndíol táirgí talmhaíochta agus bia. Déantar [Treoir 2019/633] a thrasuí leo. Ní dhéantar difear leo do Roinn 1 ná don [Bundesgesetz gegen Kartelle und andere Wettbewerbsbeschränkungen (Kartellgesetz 2005) (an Dlí maidir le cairtéil a chomhrac agus srianta eile ar an iomaíocht)].
2.   Beidh feidhm ag forálacha na Roinne seo maidir le cleachtais trádála a tharlaíonn i ndáil le díol táirgí talmhaíochta agus bia ag:
1)
soláthróirí a bhfuil láimhdeachas bliantúil nach mó ná EUR 2 mhilliún acu le ceannaitheoirí a bhfuil láimhdeachas bliantúil de níos mó ná EUR 2 mhilliún;
2)
soláthróirí a bhfuil láimhdeachas bliantúil idir EUR 2 mhilliún agus EUR 10 milliún acu le ceannaitheoirí a bhfuil láimhdeachas bliantúil de níos mó ná EUR 10 milliún acu;
3)
soláthróirí a bhfuil láimhdeachas bliantúil idir EUR 10 milliún agus EUR 50 milliún acu do cheannaitheoirí a bhfuil láimhdeachas bliantúil de níos mó ná EUR 50 milliún acu;
4)
soláthróirí a bhfuil láimhdeachas bliantúil idir EUR 50 milliún agus EUR 150 milliún acu do cheannaitheoirí a bhfuil láimhdeachas bliantúil de níos mó ná EUR 150 milliún acu;
5)
soláthróirí a bhfuil láimhdeachas bliantúil idir EUR 150 milliún agus EUR 350 milliún acu do cheannaitheoirí a bhfuil láimhdeachas bliantúil de níos mó ná EUR 350 milliún acu;
[...]
3.   Tá feidhm ag an Roinn seo maidir le díolacháin i gcás ina bhfuil an soláthróir nó an ceannaitheoir, nó iad araon, bunaithe san Aontas.
[...]’
11
Foráiltear le hAirteagal 5(b) de FWBG:
‘[...]
2.   Ciallaíonn “ceannaitheoir”’: aon duine nádúrtha nó dlítheanach nach tomhaltóir é, gan beann ar áit bhunaíochta an duine sin, nó aon údarás poiblí san Aontas, a cheannaíonn táirgí talmhaíochta agus bia; féadfar a áireamh leis an téarma “ceannaitheoir” grúpa de dhaoine nádúrtha agus dlítheanacha den sórt sin.
3.   Ciallaíonn “soláthróir”: aon táirgeoir talmhaíochta nó aon duine nádúrtha nó dlítheanach, gan beann ar a áit bhunaíochta, a dhíolann táirgí talmhaíochta agus bia; féadfar a áireamh leis an téarma “soláthróir” grúpa táirgeoirí talmhaíochta nó daoine nádúrtha agus dlítheanacha a bhaineann leis an gcatagóir sin, amhail eagraíochtaí táirgeoirí, eagraíochtaí soláthróirí agus comhlachais eagraíochtaí den sórt sin.’
12
Foráiltear an méid seo a leanas in Airteagal 5c(1) de FWBG:
‘Toirmiscfear na cleachtais trádála a liostaítear in Iarscríbhinn I. [...]’
13
Foráiltear an méid seo a leanas in Airteagal 6(2) de FWBG:
‘Arna iarraidh sin don údarás imscrúdúcháin chun críocha Roinn 2, féadfaidh an chúirt a bhfuil dlínse aici maidir le cairtéil fíneáil suas le EUR 500000 a ghearradh ar cheannaitheoir de réir bhrí Airteagal 5b(2) lena sáraítear forálacha Airteagal 5c. Agus méid na fíneála á ríomh, cuirtear san áireamh, go háirithe, tromchúis agus fad an tsáraithe, an saibhriú a fuarthas mar thoradh ar an sárú, an méid freagrachta agus an acmhainneacht eacnamaíoch. Beidh feidhm mutatis mutandis ag Airteagal 33 den Dlí maidir le cairtéil a chomhrac agus srianta eile ar an iomaíocht.’
14
Luaitear an méid seo a leanas in Iarscríbhinn I a ghabhann le FWBG, dar teideal ‘Cleachtais trádála atá toirmiscthe i ngach imthoisc’, i bpointe 4 de:
‘Éilíonn an ceannaitheoir íocaíochtaí ón soláthraí nach mbaineann le táirgí talmhaíochta agus bia an tsoláthróra a dhíol.’
An díospóid sna príomhimeachtaí agus na ceisteanna a tharchuirtear le haghaidh réamhrialú
15
Oibríonn M. GmbH (‘M.’), an cosantóir sna príomhimeachtaí, siopaí miondíola bia san Ostair.
16
I mí na Bealtaine 2023, chuir M. iarrataí ar íocaíocht faoi bhráid a sholáthróirí táirgí talmhaíochta agus bia, nach raibh baint acu, de réir BWB, le díol na dtáirgí sin agus, dá bhrí sin, a sháraigh Airteagal 5c(1) agus pointe 4 d’Iarscríbhinn I a ghabhann le FWBG, lena dtrasuitear pointe (d) den chéad fhomhír d’Airteagal 3(1) de Threoir 2019/633.
17
Chun údar a thabhairt leis na hiarrataí sin ar íocaíocht, dúirt M. go raibh tionchar eacnamaíoch tromchúiseach air mar gheall ar iarmhairtí phaindéim COVID-19 ar an turasóireacht, rud a d’fhág go raibh laghdú ar líon na gcustaiméirí san earnáil miondíola bia agus méaduithe ollmhóra ar chostais. Dá bhrí sin, thosaigh sé ar phróiseas chun a chuideachta a athstruchtúrú go hiomlán, lena n‑áirítear próiseas claochlaithe ceannachán. Mar chuid den phróiseas claochlaithe sin, d’fhostaigh sé comhairleoir seachtrach, a mhol dó ranníocaíocht a lorg óna sholáthróirí chun na costais arda a bhaineann leis an bpróiseas a fhritháireamh go páirteach.
18
An 16 Bealtaine 2023, d’eagraigh M., chun na críche sin, ‘Lá Soláthróra’ ar líne inar thug sé forléargas dá sholáthróirí ar staid reatha an mhargaidh do tháirgí talmhaíochta agus bia, na fadhbanna a bhí aige ansin agus ar na caillteanais a bhí á bhfulaingt aige ag an am sin. Mhínigh sé an próiseas claochlaithe a bhí ar bun aige. Sainmhíníodh cuspóirí an phróisis sin mar bhainistíocht catagóire a dhéanamh gairmiúil agus próisis inmheánacha a bharrfheabhsú. Mhínigh sé dá sholáthróirí freisin an riachtanas infheistíochta a bhí os a chomhair trí bhéim a leagan ar an ngá atá le haonaid táirgthe hidrigine atá neamhdhíobhálach don aeráid a fháil agus infheistíocht a dhéanamh i bhflít trucailí atá neodrach ó thaobh CO2 de.
19
An 17 Bealtaine 2023, sheol M. ceann amháin de dhá leagan den ríomhphost céanna chuig gach ceann dá sholáthróirí, ag brath ar cibé an raibh siad páirteach sa lá soláthróra nó nach raibh. Sa ríomhphost sin, d’iarr sé orthu ranníocaíocht de mhéid sonraithe a dhéanamh chun cabhrú le maoiniú a dhéanamh ar an bpróiseas claochlaithe a bhí á thionscnamh aige. Bhí sonraisc pro forma le haghaidh cnapshuimeanna éagsúla ag gabháil leis na ríomhphoist sin. Seoladh na ríomhphoist éagsúla ag an am céanna. Cé is moite den mhéid a luaigh ar an sonrasc pro forma agus an t‑idirdhealú maidir le cibé an raibh nó nach raibh an soláthraí lena mbaineann páirteach i lá soláthróra an 16 Bealtaine 2023, bhí na ríomhphoist mar an gcéanna do na soláthróirí uile.
20
Is cosúil ón gcinneadh atreoraithe gur chinn M., ar a thionscnamh féin, deireadh a chur leis na hiarrataí ar infheistíocht a rinneadh chuig na soláthróirí, na sonraisc pro forma a bhí i gceangal leis na ríomhphoist a chur ar ceal agus na méideanna a íocadh cheana a aisíoc láithreach. San iomlán, níor chinn ach dhá cheann de na 16 sholáthróir an iarraidh ar infheistíocht a chomhlíonadh agus na méideanna a luaigh ar na sonraisc pro forma a ghabhann leis na ríomhphoist a íoc.
21
Fuair BWB amach gur iarr M., mar cheannaitheoir, íocaíochtaí ar 16 sholáthróir nach mbaineann le díol táirgí talmhaíochta agus bia. Agus an méid sin á dhéanamh ag M., chinn BWB gur sháraigh gach ceann de na héilimh íocaíochta sin Airteagal 5c(1) de FWBG, arna léamh i gcomhar le pointe 4 d’Iarscríbhinn I a ghabhann leis. Dá bhrí sin, an 10 Samhain 2023, thug sé 16 iarratas os comhair Oberlandesgericht Wien (Uaschúirt Réigiúnach, Vín, an Ostair), arb í an chúirt a rinne an tarchur í, ag iarraidh fíneáil a ghearradh ar M., de bhun Airteagal 6(2) de FWBG.
22
Sannadh ceithre cinn de na hiarratais sin don 25ú Dlísheomra den chúirt sin. Rinneadh iad a uamadh agus baineann siad leis na ceithre sholáthróir seo a leanas:
–
P. GmbH – iarratas ar íocaíocht de mhéid EUR 12000;
–
L. GmbH – iarratas ar íocaíocht de mhéid EUR 10000;
–
R. GmbH – iarratas ar íocaíocht de mhéid EUR 12000;
–
S. GmbH – iarratas ar íocaíocht de mhéid EUR 18000.
23
Measann BWB gur sárú ar leith é gach iarratas ar íocaíocht.
24
Ní aontaíonn M. gur iarratais ar leith iad, ag áitiú go bhfuil na 16 iarratas a rinne BWB bunaithe ar an staid fhíorasach chéanna. Dá bhrí sin, dealraíonn sé go sáraíonn an deighilt shaorga i 16 iarratas ar leith an prionsabal ne bis in idem. Mar mhalairt air sin, áitíonn M. go gcuirtear sárú aonair leanúnach ina leith i ndáiríre. Dealraíonn sé freisin go bhfuil an coincheap dlíthiúil sin, a eascraíonn as an dlí is infheidhme maidir le cairtéil agus iomaíocht, infheidhme maidir le forálacha FWBG lena dtrasuitear Treoir 2019/633.
25
De réir na cúirte a rinne an tarchur, foráiltear le hAirteagal 6(2) de FWBG do phionós de chineál coiriúil. Meastar i litríocht dhlíthiúil choiriúil na hOstaire gur cheart iompar amhail an t‑iompar a líomhnaítear i gcoinne M. a aicmiú mar ‘shárú aonair’ sa mhéid is gur gníomh dlíthiúil aonair é (tatbestandliche Handlungseinheit). Sonraíonn an chúirt sin, dá bhrí sin, fiú má bhaineann na fíorais le caidreamh trádála le 16 sholáthróir, gurbh iomchuí fíneáil aonair d’uasmhéid EUR 500000 a fhorchur, dá bhforáiltear in Airteagal 6(2) de FWBG.
26
Mar sin, cuireann an chúirt sin amhras in iúl i dtaobh an bhfágann an toradh sin gur féidir an cuspóir a shainmhínítear i dTreoir 2019/633 a bhaint amach, eadhon athchothromú áirithe idir cumhacht mhargála na gceannaitheoirí agus cumhacht mhargála na soláthróirí i slabhra an tsoláthair talmhaíochta agus bia. Measann an chúirt chéanna nach féidir an t‑athchothromú sin a dhéanamh ach amháin ar leibhéal an chaidrimh aonair idir an ceannaitheoir agus an soláthróir. Ar an láimh eile, dá mba rud é go n‑aicmítear iompar M. mar roinnt cionta as ar eascair forchur roinnt fíneálacha ag an am céanna, bheadh sé riachtanach freisin a mheas an bhfuil réiteach den sórt sin i gcomhréir leis an Treoir sin.
27
Sna himthosca sin, chinn Oberlandesgericht Wien (Uaschúirt Réigiúnach, Vín) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)
(a)
An bhfuil Airteagal 6(1)(e) de [Threoir (AE) 2019/633] […]le léiriú sa chaoi, i gcás ina ndéanann ceannaitheoir, ar bhonn cinneadh le rún aonair agus ar an lá céanna, íocaíocht a iarraidh ar leithligh ó sholáthróirí éagsúla atá faoi chosaint Airteagal 1 den Treoir sin, de shárú ar Airteagal 3(1)(d) den Treoir sin, go gcuirtear cosc ar reachtaíocht náisiúnta faoina bhfuil na hiarrataí sin ar íocaíocht le meas ina n‑iomláine mar shárú aonair (gníomh aonair a chuimsíonn roinnt cionta) nach bhfuil ach pionós amháin le forchur ina leith?
(b)
An ndéantar difear don fhreagra ar Cheist 1(a) - i bhfianaise an cheanglais san abairt dheireanach d’Airteagal 6(1) de Threoir [2019/633] go mbeidh an pionós éifeachtach, comhréireach agus athchomhairleach, agus cineál, fad, atarlú agus tromchúis an tsáraithe á gcur san áireamh, gur féidir fíneáil suas go méid uasta EUR 500000 (amháin) a fhorchur i leith an tsáraithe sin faoi riail náisiúnta Ostarach maidir le pionóis ([Airteagal] 6(2) de FBWG)?
(2)
Más freagra dearfach a thabharfar ar Cheist 1(a):
An bhfuil Airteagal 6(1)(e) de Threoir [2019/633] le léiriú sa chaoi go gcaithfear a mheas go bhfuil gach iarratas ar íocaíocht arna seoladh chuig soláthróir - a mhéid a sháraíonn sí an toirmeasc faoi Airteagal 3(1)(d) de Threoir [2019/633] - ina cleachtas trádála a chaithfear a phionósú go neamhspleách agus a gcaithfear pionós (fíneáil) ar leith a fhorchur ina leith, nach mór a fhorchur i gcomhréir le prionsabal an charntha, sa chaoi nach mór roinnt fíneálacha a fhorchur, agus é á chur san áireamh go bhforáiltear le riail náisiúnta na hOstaire maidir le pionós ([Airteagal] 6(2) de FBWG) d’fhíneáil suas go méid uasta EUR 500000?’
Na ceisteanna le haghaidh réamhrialú
An chéad cheist
28
Lena céad cheist, ina hiomláine, fiafraíonn an chúirt a rinne an tarchur, go bunúsach, an gcaithfear Airteagal 6(1)(e) de Threoir 2019/633 a léiriú sa chaoi go gcuirtear cosc ar reachtaíocht náisiúnta lena bhforáiltear gur gá roinnt iarratais íocaíochta nach mbaineann le díol táirgí talmhaíochta agus earraí bia, de réir bhrí Airteagal 6(1), an chéad fhomhír, pointe (e), den Treoir sin, agus a dhéantar ag ceannaitheoir ag an am céanna le roinnt soláthraithe ar chúis amháin, a aicmiú le chéile mar shárú aonair, rud a fhágann go ngearrfar fíneáil aonair, atá teoranta do mhéid socraithe.
29
Mar réamhphointe, is léir ó aithrisí 1, 7 agus 39 de Threoir 2019/633 gurb é cuspóir na treorach sin caighdeán íosta a bhunú, ar leibhéal an Aontais, chun soláthraithe táirgí talmhaíochta agus bia a chosaint ar chleachtais éagóracha trádála ag ceannaitheoirí sa slabhra soláthair talmhaíochta agus bia, d’fhonn minicíocht na gcleachtas sin a laghdú, ar dócha go mbeidh iarmhairtí diúltacha acu ar chaighdeán maireachtála an daonra talmhaíochta. Féadfaidh na hiarmhairtí sin a bheith díreach, a mhéid a théann siad i bhfeidhm ar tháirgeoirí talmhaíochta agus a n‑eagraíochtaí mar sholáthraithe, nó indíreach, mar thoradh ar éifeacht na ndúradán iarmhairtí cleachtas éagórach trádála sa slabhra soláthair talmhaíochta agus bia, a théann i bhfeidhm ar na príomhtháirgeoirí sa slabhra sin sa deireadh.
30
Ón taobh sin de, ar thaobh amháin, foráiltear leis an gcéad fhomhír d’Airteagal 3(1) den Treoir sin nach mór do na Ballstáit a áirithiú go dtoirmiscfear ar a laghad gach cleachtas éagórach trádála a liostaítear san fhoráil sin. Áirítear ar na cleachtais sin, i bpointe (d) den fhoráil sin, an cleachtas trína n‑iarrann an ceannaitheoir íocaíochtaí ón soláthróir nach mbaineann le díol tháirgí talmhaíochta agus bia an tsoláthróra.
31
Ar an taobh eile, mar is léir ó Airteagal 4 de Threoir 2019/633, ainmneoidh gach Ballstát údarás amháin nó níos mó a bheidh freagrach as na toirmisc a leagtar síos in Airteagal 3 den Treoir sin a fhorfheidhmiú ar an leibhéal náisiúnta. De réir na chéad fhomhíre d’Airteagal 6(1) den Treoir sin, ní mór na hacmhainní, an saineolas agus na cumhachtaí is gá a bheith ag gach ceann de na húdaráis sin chun a ndualgais a chomhlíonadh.
32
Is i bhfianaise na soiléirithe sin nach mór freagra a thabhairt ar an gcéad cheist maidir le léiriú phointe (e) den chéad fhomhír d’Airteagal 6(1) den Treoir sin.
33
Foráiltear leis an bhforáil sin go dtabharfaidh na Ballstáit an chumhacht do na húdaráis sin fíneálacha agus pionóis eile atá chomh héifeachtach céanna a fhorchur agus bearta eatramhacha a dhéanamh in aghaidh an chiontóra nó imeachtaí a thionscnamh chuige sin, i gcomhréir le rialacha agus nósanna imeachta náisiúnta. Luaitear freisin sa dara fomhír d’Airteagal 6(1) nach mór do na pionóis sin a bheith éifeachtach, comhréireach agus athchomhairleach, agus cineál, fad, atarlú agus tromchúis an tsáraithe á gcur san áireamh.
34
Is gá, dá bhrí sin, mar a thugann an tAbhcóide Ginearálta le fios i mír 26 dá Thuairim, aghaidh a thabhairt, ina dhiaidh sin, ar an dá ghné den cheist a d’ardaigh an chúirt a rinne an tarchur, a bhaineann, ar thaobh amháin, le haicmiú coiteann mar shárú aonair a thugtar do roinnt cleachtais éagóracha trádála i dteannta a chéile, as a n‑eascraíonn fíneáil aonair a fhorchur i leith na gcleachtas sin go léir agus, ar an taobh eile, le huasteorannú na fíneála sin.
35
De réir cásdlí socair, agus foráil de dhlí an Aontais á léiriú, is gá machnamh a dhéanamh ní hamháin ar a foclaíocht ach freisin ar an gcomhthéacs ina bhfuil sí agus ar na cuspóirí a shaothraítear leis na rialacha ar cuid díobh í (breithiúnais an 17 Samhain 1983, Merck, 292/82, EU:C:1983:335, mír 12, agus an 8 Bealtaine 2025, Pielatak, C‑410/23, EU:C:2025:325, mír 54 agus an cásdlí dá dtagraítear).
36
Sa chéad áit, maidir le comhoiriúnacht na reachtaíochta náisiúnta lena bhforáiltear nach mór roinnt cleachtais éagóracha trádála chomhionanna, a thoirmisctear faoi Airteagal 3(1)(d) den Treoir sin, arna ndéanamh ag an gceannaitheoir céanna ag an am céanna, a aicmiú le chéile mar ‘shárú aonair’ a bhféadfadh fíneáil amháin a bheith mar thoradh air, le pointe (e) den chéad fhomhír d’Airteagal 6(1) de Threoir 2019/633, ba cheart a thabhairt faoi deara, ar dtús, nach dtagraíonn foclaíocht phointe (e) den chéad fhomhír d’Airteagal 6(1) ach, ar bhealach ginearálta, do rialacha agus nósanna imeachta náisiúnta gan faisnéis shonrach a sholáthar maidir leis an bhféidearthacht roinnt cleachtas toirmiscthe a aicmiú mar shárú aonair. Dá bhrí sin, fágtar leis an bhforáil sin, i bprionsabal, saoirse ag na Ballstáit a roghnú aicmiú den sórt sin a dhéanamh, nó a roghnú gan é a dhéanamh, ar choinníoll, i gcomhréir leis an dara fomhír d’Airteagal 6(1), go bhfuil an pionós a fhorchuirtear ar an mbonn sin éifeachtach, comhréireach agus athchomhairleach, agus cineál, fad, atarlú agus tromchúis an tsáraithe á gcur san áireamh.
37
Ina dhiaidh sin, maidir le comhthéacs na forála sin, ba cheart a thabhairt faoi deara gur léir ó aithrisí 1 agus 39 de Threoir 2019/633 gur roghnaigh reachtóir an Aontais cur chuige bunaithe ar chomhchuibhiú íosta na rialacha maidir le cleachtais éagóracha trádála sa chaidreamh gnólacht le gnólacht i slabhra an tsoláthair talmhaíochta agus bia.
38
Léirítear loighic an chomhchuibhithe íosta sin in go leor tagairtí i dtéacs na Treorach sin do dhlí na mBallstát, atá freagrach as cur chun feidhme nó raon feidhme rialacha áirithe a leagtar síos sa Treoir sin a shonrú. Luaitear in aithris 24 den Treoir sin, mar shampla, nach gcomhchuibhítear léi na rialacha maidir leis an dualgas cruthúnais atá le cur i bhfeidhm in imeachtaí os comhair údaráis forfheidhmithe náisiúnta, ná nach gcomhchuibhítear léi an sainmhíniú ar chomhaontuithe soláthair. Ar an gcaoi chéanna, sonraítear in Airteagal 6(1), an chéad fhomhír, pointe (c)_den Treoir chéanna go gcaithfidh an chumhacht a bheith ag na húdaráis sin cigireachtaí gan fógra a dhéanamh ar an láthair mar chuid dá n‑imscrúduithe, i gcomhréir le rialacha agus nósanna imeachta náisiúnta.
39
Thairis sin, fágtar le Treoir 2019/633 go sainráite go bhfuil sé de shaoirse ag na Ballstáit an córas cosanta do sholáthraithe táirgí talmhaíochta agus bia a fhorlíonadh le rialacha náisiúnta níos cosantaí. Chuige sin, foráiltear le hAirteagal 9 den Treoir sin, chun leibhéal níos airde cosanta a áirithiú, go bhféadfaidh na Ballstáit rialacha a choimeád nó a thabhairt isteach chun cleachtais éagóracha trádála a chomhrac atá níos déine ná na rialacha a leagtar síos sa Treoir sin, ar choinníoll go bhfuil na rialacha náisiúnta sin comhoiriúnach leis na rialacha maidir le feidhmiú an mhargaidh inmheánaigh.
40
Dá bhrí sin, in éagmais aon fhoráil i dTreoir 2019/633, ciallaíonn loighic an chomhchuibhithe íosta go dtagann na rialacha a bhaineann le comhiomlánú pionós nó na rialacha mionsonraithe maidir le cleachtais éagóracha trádála iomadúla a aicmiú, i bprionsabal, faoi rogha na mBallstát, nach gceanglaítear ná nach dtoirmisctear le Treoir 2019/633 ó rialacha den sórt sin a roghnú.
41
Ar deireadh, tacaítear leis an léiriú a eascraíonn as míreanna 36 go 40 den bhreithiúnas seo leis na cuspóirí a shaothraítear leis an Treoir atá faoi dhíospóid. Ní féidir a mheas go ndírítear le Treoir 2019/633 ar gach soláthróir táirgí talmhaíochta agus bia a chosaint ina chaidreamh ar leith le ceannaitheoir, rud a chuireann cosc ar aon aicmiú mar shárú aonair i leith roinnt cionta a bhaineann le soláthróirí éagsúla nó ar aon mhearbhall maidir leis na pionóis a thabhaítear i leith na gcionta sin. Mar a thug an tAbhcóide Ginearálta faoi deara i mír 37 dá Thuairim, téann an cuspóir a shaothraítear leis an Treoir sin, eadhon caighdeán maireachtála an phobail talmhaíochta a chosaint, thar chosaint an chaidrimh aonair idir ceannaitheoirí agus soláthróirí amháin. Ón taobh sin de, leis an bhféidearthacht roinnt cleachtais neamhdhleathacha a aicmiú le chéile, ní lagaítear, i bprionsabal, éifeachtacht an toirmisc ar na cleachtais sin agus ní bhaintear an bonn den chuspóir sin den Treoir sin.
42
Thairis sin, chun freagra úsáideach agus cuimsitheach a thabhairt don chúirt a rinne an tarchur, ba cheart a lua, ar an gcéad dul síos, nach bhfuil an coincheap ‘sárú aonair leanúnach’, mar is léir ó chásdlí na Cúirte a bhaineann le hAirteagal 101 CFAE, ábhartha i gcomhthéacs Threoir 2019/633. I ndáil leis sin, ba cheart a thabhairt faoi deara gurb é bunús dlí na Treorach sin, eadhon Airteagal 43(2) CFAE, an comhbheartas talmhaíochta a shaothrú, i gcomhréir le hAirteagal 39(1) CFAE. Dá bhrí sin, ní bhaineann sé le forálacha an chonartha sin a bhaineann leis na rialacha iomaíochta. Ciallaíonn sé sin go leanann an coincheap ‘sárú aonair leanúnach’, a forbraíodh i gcomhthéacs dhlí na hiomaíochta, loighic atá éagsúil leis an loighic atá i gceist i gcomhthéacs na Treorach sin.
43
In aon chás, de réir chásdlí na Cúirte maidir le hAirteagal 101 CFAE, d’fhéadfadh sárú ar an airteagal sin a bheith mar thoradh ní hamháin ar ghníomh ar leith, ach freisin ar shraith gníomhartha nó ar iompar leanúnach. I gcás ina bhfuil gníomhaíochtaí éagsúla mar chuid de ‘phlean foriomlán’, toisc go saobhann a gcuspóir comhionann an iomaíocht laistigh den chómhargadh, tá an Coimisiún Eorpach i dteideal freagracht as na gníomhaíochtaí sin a chur i leith daoine ar bhonn rannpháirtíocht sa sárú arna mheas ina iomláine (féach, chuige sin, breithiúnas an 7 Eanáir 2004, Aalborg Portland agus páirtithe eile v an Coimisiún, C‑204/00 P, C‑205/00 P, C‑211/00 P, C‑213/00 P, C‑217/00 P agus C‑219/00 P, EU:C:2004:6, mír 258). Dá bhrí sin, úsáidtear an coincheap ‘sárú aonair leanúnach’ i gcomhthéacs na rialacha a bhaineann le fianaise a ghlacadh in ábhair iomaíochta agus, go sonrach, chun éascú a dhéanamh ar iompar áirithe a chur i leith gnóthas. Dá bhrí sin, ní bhaineann an coincheap sin le hábhar i gcás ina bhféadfaidh na húdaráis forfheidhmithe dlí, chun pionós níos boige a chur i bhfeidhm, roinnt cineálacha iompair a thagann faoin loighic chéanna a aicmiú le chéile agus a mheas gur sárú aonair iad.
44
Ar an dara dul síos, mar a thug an tAbhcóide Ginearálta faoi deara, agus an ceart aige, i míreanna 35 agus 36 dá Thuairim, ní féidir brath ar an bprionsabal ne bis in idem chun a cheangal ar na Ballstáit staonadh ó rialacha a ghlacadh lena gceadaítear roinnt cleachtais éagóracha trádála arna nglacadh le chéile a aicmiú mar shárú aonair.
45
I ndáil leis sin, leanann sé ó chásdlí socair na Cúirte maidir le hAirteagal 50 den Chairt um Chearta Bunúsacha an Aontais Eorpaigh go gcuirtear cosc leis an bprionsabal ne bis in idem ar charnadh imeachtaí agus pionós i leith na ngníomhartha céanna agus i gcoinne duine amháin (féach, chuige sin, breithiúnais an 20 Márta 2018, Garlsson Real Estate agus páirtithe eile, C‑537/16, EU:C:2018:193, mír 27 agus an cásdlí dá dtagraítear, agus an 20 Márta 2018, Menci, C‑524/15, EU:C:2018:197, mír 25 agus an cásdlí dá dtagraítear). Dá bhrí sin, cé go gceanglaítear leis an gcoinníoll idem go mbeidh na fíorais ábhartha comhionann, níl sé i gceist go mbeidh feidhm ag an bprionsabal sin i gcás nach bhfuil na fíorais atá i gceist comhionann, ach go bhfuil siad cosúil lena chéile amháin (féach, chuige sin, breithiúnas an 30 Eanáir 2025, Engie România, C‑205/23, EU:C:2025:43, mír 58 agus an cásdlí dá dtagraítear). Is é an critéar ábhartha chun sárú a shuí aicmiú na bhfíoras ábharach, a thuigtear mar ghrúpa imthosca nithiúla a bhfuil naisc do-scartha eatarthu a bhí mar bhonn éigiontú nó ciontú críochnaitheach an duine lena mbaineann (féach, chuige sin, breithiúnas an 30 Eanáir 2025, Engie România, C‑205/23, EU:C:2025:43, mír 57 agus an cásdlí dá dtagraítear).
46
Mar sin féin, i gcás ina n‑aicmítear sraith cleachtas éagórach trádála atá dírithe ar sholáthróirí éagsúla mar shárú aonair, ní bhaineann an coinníoll idem, i bprionsabal.
47
Cé gur féidir na cleachtais atá i gceist sna príomhimeachtaí a aicmiú mar ‘shárú aonair’ faoin dlí náisiúnta, ní athraíonn sé sin aon ní ina leith sin. Chinn an Chúirt cheana féin nach bhfuil aicmiú dlíthiúil na bhfíoras faoin dlí náisiúnta ábhartha chun a shuíomh gurb ann don chion céanna, ós rud é nach féidir raon feidhme na cosanta a thugtar le hAirteagal 50 den Chairt um Chearta Bunúsacha a bheith éagsúil ó Bhallstát go Ballstát (féach, chuige sin, breithiúnais an 20 Márta 2018, Garlsson Real Estate agus páirtithe eile, C‑537/16, EU:C:2018:193, mír 38, agus an 20 Márta 2018, Menci, C‑524/15, EU:C:2018:197, mír 36).
48
Leanann sé ón méid sin roimhe seo gur cheart Airteagal 6(1), an chéad fhomhír, pointe (e) de Threoir 2019/633 a léiriú sa chaoi nach gcuirtear cosc, i bprionsabal, ar reachtaíocht náisiúnta lena bhforáiltear go ndéanfar roinnt cleachtais éagóracha trádála a thoirmisctear faoi Airteagal 3(1) den Treoir sin a aicmiú le chéile mar shárú aonair nach bhféadfadh ach fíneáil amháin a bheith mar thoradh air.
49
Sa dara háit, is gá a chinneadh an bhfuil Airteagal 6(1) de Threoir 2019/633 le léiriú sa chaoi go gcuirtear cosc, mar sin féin, ar reachtaíocht náisiúnta den sórt sin i gcás ina bhforáiltear leis d’uasteorainn ar an bhfíneáil dá bhforáiltear chun pionós a ghearradh ar an tsraith cleachtas sin a aicmítear go comhpháirteach mar shárú aonair.
50
Ar an mbonn sin, foráiltear leis an dara fomhír d’Airteagal 6(1) den Treoir sin nach mór do na pionóis dá dtagraítear i bpointe (e) den chéad fhomhír d’Airteagal 6(1) a bheith éifeachtach, comhréireach agus athchomhairleach, agus cineál, fad, atarlú agus tromchúis an tsáraithe á gcur san áireamh.
51
Maidir le, go háirithe, prionsabal na comhréireachta, shonraigh an Chúirt go gceanglaítear leis an bprionsabal sin, agus an pionós á chinneadh agus méid na fíneála á shocrú, imthosca aonair an cháis a chur san áireamh (féach, chuige sin, breithiúnas an 19 Deireadh Fómhair 2023, G. ST. T. (Comhréireacht an phionóis i gcás sárú), C‑655/21, EU:C:2023:791, mír 67 agus an cásdlí dá dtagraítear). Ar an gcaoi chéanna, ní fhéadfaidh bearta smachtúla dul thar a bhfuil riachtanach chun na cuspóirí atá á saothrú leis an reachtaíocht lena mbaineann a bhaint amach (féach, chuige sin, breithiúnas an 23 Samhain 2023, J. P. Mali, C‑653/22, EU:C:2023:912, mír 32 agus an cásdlí dá dtagraítear). Dá bhrí sin, ní mór measúnú a dhéanamh ar chomhréireacht go sonrach i bhfianaise na gcuspóirí a shaothraítear leis an mbeart smachtúil lena mbaineann.
52
Leis an gceanglas sin, amhail na ceanglais a leagtar amach sa dara fomhír d’Airteagal 6(1) den Treoir sin, glactar leis go bhfuil an lánrogha is gá ag an údarás forfheidhmithe náisiúnta, nó ag an gcúirt náisiúnta, atá freagrach as pionós a ghearradh maidir leis na toirmisc a eascraíonn as Airteagal 3 den Treoir sin, chun pionós a shocrú a chomhlíonann na ceanglais sin go léir.
53
I gcás ina ndéantar roinnt cleachtais éagóracha trádála a thoirmisctear faoi Airteagal 3 de Threoir 2019/633 a aicmiú le chéile mar shárú aonair sa chaoi nach féidir leo a bheith ina gcúis ach le fíneáil chaidhpeáilte aonair a fhorchur, d’fhéadfaí, i gcásanna áirithe, an lánrogha is gá chun na ceanglais sin a chomhlíonadh a bhaint den údarás forfheidhmithe nó den chúirt atá freagrach as méid na fíneála sin a chinneadh.
54
Is dócha gurb amhlaidh a bheidh, go háirithe, i gcás ina mbeidh uasmhéid na fíneála a leagtar síos leis an reachtaíocht náisiúnta i bhfad níos ísle ná an gnóthachan airgeadais a bhí beartaithe ag an gceannaitheoir trí íocaíochtaí nach mbaineann le díol tháirgí talmhaíochta agus bia na soláthróirí sin a fhorchur ar go leor dá sholáthróirí. I gcás ina sáraíonn iomlán carnach na n‑íocaíochtaí sin uasteorainn na fíneála den chuid is mó, ní dócha gur leor an pionós uasta aonair do na cleachtais neamhdhleathacha sin go léir chun an éifeacht dhíspreagthach atá á lorg a áirithiú ná chun bheith éifeachtach agus comhsheasmhach le prionsabal na comhréireachta.
55
Dá bhrí sin, is faoin gcúirt a rinne an tarchur atá sé a fháil amach an bhfuil an lánrogha is gá aici, i gcomhthéacs an cháis sna príomhimeachtaí, méid na fíneála a shocrú i gcomhréir leis na ceanglais a leagtar síos sa dara fomhír d’Airteagal 6(1) de Threoir 2019/633. Agus an méid sin á dhéanamh aici, beidh uirthi a chur san áireamh, inter alia, méid an ghnóthachain airgeadais a bhí beartaithe ag an gceannaitheoir trí íocaíochtaí a fhorchur ar go leor dá sholáthróirí nach mbaineann le díol a dtáirgí talmhaíochta agus bia i gcomparáid leis an uasteorainn a leagtar síos don fhíneáil lena ngearrtar pionós ar na híocaíochtaí neamhdhleathacha sin go léir.
56
I bhfianaise an mhéid sin roimhe seo, is é an freagra ar an gcéad cheist ná gur cheart Airteagal 6(1)(e) de Threoir 2019/633, arna léamh i dteannta an dara fomhír d’Airteagal 6(1) den Treoir sin, a léiriú sa chaoi nach gcuirtear cosc ar reachtaíocht náisiúnta lena bhforáiltear go gcaithfear roinnt iarratais ar íocaíocht nach mbaineann le díol táirgí talmhaíochta agus earraí bia, de réir bhrí Airteagal 3(1)(d) den Treoir sin, agus a dhéantar ag ceannaitheoir ag an am céanna le roinnt soláthraithe ar chúis amháin, a aicmiú le chéile mar shárú aonair, rud a fhágann go bhforchuirtear fíneáil aonair, atá teoranta do mhéid socraithe, ar choinníoll go bhfuil an lánrogha riachtanach ag an údarás forfheidhmithe náisiúnta nó ag an gcúirt náisiúnta atá freagrach as an sárú sin a phionósú chun fíneáil éifeachtach, chomhréireach agus athchomhairleach a shocrú, agus cineál, fad, atarlú agus tromchúis an tsáraithe á gcur san áireamh.
An dara ceist
57
I bhfianaise an fhreagra a tugadh ar an gcéad cheist a tarchuireadh le haghaidh réamhrialú, ní gá an dara ceist ón gcúirt a rinne an tarchur a fhreagairt.
Costais
58
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
Maidir le hAirteagal 6(1), an chéad fhomhír, pointe (e)de Threoir (AE) 2019/633 ó Pharlaimint na hEorpa agus ón gComhairle an 17 Aibreán 2019 maidir le cleachtais éagóracha trádála sa chaidreamh gnólacht le gnólacht i slabhra an tsoláthair talmhaíochta agus bia, arna léamh i gcomhar leis an dara fomhír d’Airteagal 6(1) den Treoir sin,
ní mór léiriú a dhéanamh mar seo a leanas:
ní chuirtear cosc ar reachtaíocht náisiúnta lena bhforáiltear go gcaithfear roinnt iarratais ar íocaíocht nach mbaineann le díol táirgí talmhaíochta agus earraí bia, de réir bhrí Airteagal 3(1)(d) den Treoir sin, agus a dhéantar ag ceannaitheoir ag an am céanna le roinnt soláthraithe ar chúis amháin, a aicmiú le chéile mar shárú aonair, rud a fhágann go bhforchuirtear fíneáil aonair, atá teoranta do mhéid socraithe, ar choinníoll go bhfuil an lánrogha riachtanach ag an údarás forfheidhmithe náisiúnta nó ag an gcúirt náisiúnta atá freagrach as an sárú sin a phionósú chun fíneáil éifeachtach, chomhréireach agus athchomhairleach a shocrú, agus cineál, fad, atarlú agus tromchúis an tsáraithe á gcur san áireamh.
Sínithe
(
*1
)	Teanga an cháis: an Ghearmáinis.